Potrivit anchetatorilor, fapta s-a petrecut miercuri dimineaţă, când un echipaj de Poliţie a mers la domiciliul lui Adrian Zglobiu pentru a pune în aplicare o dispoziţie a procurorului de caz privind însoţirea bărbatului la expertiza psihiatrică ce urma să fie făcută la Secţia de Psihiatrie de la Palazu Mare.

La vederea oamenilor legii, bărbatul a fugit în spatele casei şi, cu un cuţit, a început să-şi provoace răni pe braţe, pe gât şi pe abdomen. El a fost imobilizat de unul dintre agenţii prezenţi.

La faţa locului, a fost chemată o ambulanţă şi, după ce a fost pansat, Adrian Zglobiu a fost dus la Spitalul Clinic Judeţean de Urgenţă Constanţa.

Medicii spun că bărbatul şi-a provocat răni superficiale, care nu îi pun viaţa în pericol.

Adrian Zglobiu a fost dus încă de luni la Secţia de Psihiatrie de la Palazu Mare pentru a fi suspus unei expertize psihiatrice complexe, acţiune ce ar putea dura şi câteva săptămâni.

Potrivit reprezentanţilor Parchetului de pe lângă Tribunalul Constanţa, Adrian Zglobiu va fi expertizat psihiatric până când medicii vor stabili cu certitudine dacă este sau nu sănătos şi dacă are discernământ, acţiune care ar putea dura mai multe săptămâni.

"Nu putem şti cât durează. Este posibil, dacă medicii vor să-l interneze, să dureze şi câteva săptămâni. Vorbim aici despre o evaluarea psihiatrică, o acţiune complexă. Nu este dus la doctor ca să vedem dacă are o rană sau o vânătaie. Vrei să vezi dacă este întreg la cap, dacă are discernământ. Dacă este sănătos. Cum gândeşte, cum judecă astăzi, sau mâine, sau poimâine. Dacă are căderi de memorie, reveniri de memorie, se enervează sau nu se enervează. Asta presupune expertiza psihiatrică: să vezi cum se comportă un om în timp. Va fi expertizat atât cât consideră specialiştii că este nevoie”, au precizat, luni, reprezentanţii Parchetului de pe lângă Tribunalul Constanţa.

Adrian Zglobiu, în vârstă de 39 de ani, din Constanţa, l-a scuipat în faţă, de la o distanţă foarte mică, pe preşedintele Traian Băsescu, în momentul în care acesta a coborât de pe nava şcoală "Mircea", la finalul vizitei făcute la bordul vasului după ceremoniile de decorare a bricului, care au avut loc, sâmbătă, în dana de pasageri a Portului Constanţa.

După incident, bărbatul a fost imobilizat de către ofiţerii SPP, în timp ce şeful statului s-a şters cu mâna pe faţă, apoi a continuat să stea de vorbă cu câţiva oameni din mulţimea adunată în terminalul de pasageri al Portului Constanţa, după care s-a urcat în maşină şi a plecat din port.

După ce a fost imobilizat de ofiţerii SPP, bărbatul a fost predat unui echipaj de jandarmi, iar aceştia l-au dus la sediul Poliţiei Judeţene Constanţa, ulterior fiind audiat şi la Parchetul Tribunalului Constanţa. Avocatul din oficiu care l-a reprezentat pe Zglobiu declara că acesta a susţinut în faţa anchetatorilor că gestul său, de a-l scuipa pe preşedinte, nu a fost premeditat, ci a fost unul spontan.

De asemenea, Adrian Zglobiu le-a spus jurnaliştilor că a fost deranjat de cântecele patriotice de la ceremonie, "cântate pentru Băsescu". "După ce a vândut flota vrea cântece patriotice?", spunea constănţeanul.

Întrebat apoi dacă regretă gestul făcut, bărbatul a răspuns: "Regret că nu am emigrat din România, că am fost fraier să rămân".

Bărbatul a fost reţinut de procurori în noaptea de sâmbătă spre duminică, pentru ultraj, loviri şi alte violenţe, dar ulterior anchetatorii au schimbat încadrarea juridică în cazul său, el fiind cercetat pentru tulburarea liniştii şi ordinii publice.

În noaptea de duminică spre luni, Adrian Zglobiu a fost eliberat din arestul Poliţiei, după expirarea ordonanţei de reţinere. El le-a spus jurnaliştilor care l-au aşteptat la ieşirea din arest că nu face parte din nicio formaţiune politică.

Luni, reprezentanţii Parchetului Tribunalului Constanţa au anunţat că preşedintele Traian Băsescu a depus plângere penală împotriva bărbatului pentru infracţiunea de ultraj, plângerea fiind transmisă prin e-mail.

În aceste condiţii, procurorii au preluat dosarul de la Poliţia Constanţa, cercetările fiind făcute pentru infracţiunile de ultraj, tulburarea ordinii şi liniştii publice.

Preşedintele Traian Băsescu a participat, sâmbătă, în Portul Constanţa, la ceremonia de întoarcere a navei şcoală "Mircea" din voiajul anual de instrucţie. Şeful statului a înmânat echipajului navei şcoală "Mircea" Ordinul "Virtutea Maritimă" - în grad de Ofiţer, cu însemn de pace, cu care a fost decorat pavilionul vasului, iar după ceremonie a făcut o vizită la bordul navei.